Με ιδιαίτερη επιτυχία ολοκληρώθηκε το διεθνές επιστημονικό συνέδριο 16th Biennial Athenian Policy (APF) International Conference on Macroeconomics and Finance που συνδιοργάνωσαν το Τμήμα Λογιστικής και Χρηματοοικονομικής της Σχολής Διοίκησης του Πανεπιστημίου Πελοποννήσου και το Τμήμα Οργάνωσης και Διοίκησης Επιχειρήσεων του Οικονομικού Πανεπιστημίου Αθηνών, το οποίο πραγματοποιήθηκε από τις 9 έως τις 11 Ιουλίου 2026 στις εγκαταστάσεις του Οικονομικού Πανεπιστημίου Αθηνών.
Η συνδιοργάνωση ενός διεθνούς επιστημονικού συνεδρίου από δύο καταξιωμένα ακαδημαϊκά Τμήματα αποτελεί μια ιδιαίτερα σημαντική πρωτοβουλία, η οποία αναδεικνύει τον σύγχρονο ρόλο των ελληνικών πανεπιστημίων ως πυρήνων παραγωγής γνώσης, επιστημονικού διαλόγου και διεθνούς συνεργασίας. Παράλληλα, επιβεβαιώνει τη διαρκή προσήλωση των δύο ιδρυμάτων στην προώθηση της έρευνας, της καινοτομίας και της αριστείας.

Η διοργάνωση αυτή αποκτά ξεχωριστή σημασία για το Πανεπιστήμιο Πελοποννήσου, καθώς ενισχύει ουσιαστικά την εξωστρέφειά του, διευρύνει το ακαδημαϊκό του αποτύπωμα και δημιουργεί ισχυρές προϋποθέσεις για την ανάπτυξη στρατηγικών συνεργειών με κορυφαία πανεπιστήμια και ερευνητικά ιδρύματα της χώρας και του εξωτερικού. Μέσα από τέτοιες συνέργειες διαμορφώνονται νέες προοπτικές για κοινές ερευνητικές δράσεις, ανταλλαγή επιστημονικής γνώσης, συμμετοχή σε διεθνή δίκτυα και ανάπτυξη καινοτόμων εκπαιδευτικών πρωτοβουλιών, προς όφελος της ακαδημαϊκής κοινότητας και της κοινωνίας.

Την έναρξη των εργασιών του συνεδρίου τίμησαν με την παρουσία και τους χαιρετισμούς τους εξέχουσες προσωπικότητες της πανεπιστημιακής κοινότητας.  Χαιρετισμό απηύθυναν ο Καθηγητής Βασίλειος Βασδέκης, Πρύτανης του Οικονομικού Πανεπιστημίου Αθηνών, ο Αναπληρωτής Καθηγητής Οδυσσέας Σπηλιόπουλος, Κοσμήτορας της Σχολής Διοίκησης του Πανεπιστημίου Πελοποννήσου, ο Καθηγητής Γεώργιος Σιώμκος, Πρόεδρος του Τμήματος Οργάνωσης και Διοίκησης Επιχειρήσεων του Οικονομικού Πανεπιστημίου Αθηνών, ο Καθηγητής Ηλίας Μακρής, Πρόεδρος του Τμήματος Λογιστικής και Χρηματοοικονομικής του Πανεπιστημίου Πελοποννήσου, ο Καθηγητής Leo Michelis, Πρόεδρος του Athenian Policy Forum, και η Καθηγήτρια Κωνσταντίνα Κοτταρίδη, Εκτελεστική Διευθύντρια του Athenian Policy Forum. Η παρουσία τους υπογράμμισε τη βούληση των δύο Ιδρυμάτων να επενδύσουν στη στενή συνεργασία, στην ανταλλαγή τεχνογνωσίας και στη δημιουργία ενός ισχυρού πλαισίου ακαδημαϊκής σύμπραξης.

Κεντρικοί ομιλητές του συνεδρίου ήταν οι Καθηγητές Efrem Castelnuovo (University of Padova), Paul De Grauwe (London School of Economics), Mark P. Taylor (Washington University at St. Louis) και Joseph Zeira (Hebrew University of Jerusalem).
Τον επιστημονικό σχεδιασμό, τον συντονισμό και τη συνολική οργανωτική υλοποίηση του συνεδρίου ανέλαβαν, ως συν-πρόεδροι της Οργανωτικής Επιτροπής, η Αναπληρώτρια Καθηγήτρια Μαρία-Ελένη Αγοράκη, από το Τμήμα Λογιστικής και Χρηματοοικονομικής του Πανεπιστημίου Πελοποννήσου, και ο Καθηγητής Γεώργιος Κουρέτας, από το Τμήμα Οργάνωσης και Διοίκησης Επιχειρήσεων του Οικονομικού Πανεπιστημίου Αθηνών. Στην Οργανωτική Επιτροπή συμμετείχαν επίσης οι Δημήτριος Αναστασίου, Βασίλειος Μπάμπαλος, Θεόδωρος Μπράτης, Αναστάσιος Δράκος, Κωνσταντίνος Κασιμάτης, Παναγιώτης Λορεντζιάδης, Ηλίας Μακρής και Ιωάννης Πινόπουλος. Η Επιτροπή είχε καθοριστικό ρόλο στη διαμόρφωση του επιστημονικού προγράμματος, στον συντονισμό των θεματικών συνεδριών, στην προσέλκυση διακεκριμένων ομιλητών και συμμετεχόντων και στην άρτια διεξαγωγή της διοργάνωσης.
Κατά τη διάρκεια του συνεδρίου παρουσιάστηκαν επιστημονικές εργασίες υψηλού επιπέδου από 100 Έλληνες και ξένους Καθηγητές από Πανεπιστήμια της Ευρώπης, της Αμερικής και άλλων χωρών, καθώς και ερευνητές και στελέχη διεθνών οικονομικών οργανισμών και αναπτύχθηκε γόνιμος επιστημονικός διάλογος και αναδείχθηκαν σύγχρονες προσεγγίσεις σε κρίσιμα ζητήματα της Μακροοικονομικής και των Χρηματοοικονομικών. Η ενεργός συμμετοχή της ακαδημαϊκής και ερευνητικής κοινότητας επιβεβαίωσε τον διεθνή χαρακτήρα της διοργάνωσης και τη συμβολή της στην προαγωγή της επιστημονικής γνώσης.

Στο στρογγυλό τραπέζι με θέμα «Γεωπολιτική αβεβαιότητα και προοπτικές της παγκόσμιας και της ελληνικής οικονομίας» συμμετείχαν διακεκριμένα στελέχη της αγοράς και του επιχειρηματικού κόσμου. Ειδικότερα, τοποθετήθηκαν ο Ηλίας Λεκκός, Chief Economist της Τράπεζας Πειραιώς, η Χριστίνα Παπανδρέου, μέλος Διοικητικού Συμβουλίου της Digital Solutions, ο Νίκος Σιακαντάρης, Managing Partner της Andersen Greece, και ο Χαράλαμπος Σιρούνης, Partner της KPMG. Οι παρεμβάσεις τους συνέδεσαν τον ακαδημαϊκό διάλογο με τις σύγχρονες προκλήσεις της πραγματικής οικονομίας και ανέδειξαν τις επιπτώσεις της γεωπολιτικής αβεβαιότητας στις επιχειρήσεις, στις επενδύσεις και στις προοπτικές ανάπτυξης.

Η επιτυχής συνδιοργάνωση του συνεδρίου αποτελεί ένα ακόμη ουσιαστικό βήμα στην πορεία διεθνοποίησης του Πανεπιστημίου Πελοποννήσου και ειδικότερα του Τμήματος Λογιστικής και Χρηματοοικονομικής. Αποδεικνύει έμπρακτα ότι η συνεργασία μεταξύ πανεπιστημιακών ιδρυμάτων δημιουργεί προστιθέμενη αξία, ενισχύει την ακαδημαϊκή αριστεία και συμβάλλει καθοριστικά στη διαμόρφωση ενός εξωστρεφούς, δυναμικού και διεθνώς αναγνωρίσιμου ελληνικού δημόσιου πανεπιστημίου.
Τα διεθνή επιστημονικά περιοδικά υψηλού κύρους Journal of Economic Asymmetries, European Journal of Political Economy και International Journal of Finance and Economics πρόκειται να φιλοξενήσουν, σε ειδικά τεύχη ή ειδικές ενότητες, επιλεγμένες ερευνητικές εργασίες που παρουσιάστηκαν στο συνέδριο, έπειτα από την προβλεπόμενη διαδικασία επιστημονικής αξιολόγησης.

Το συνέδριο πραγματοποιήθηκε με τη χρηματοδοτική και χορηγική υποστήριξη του Πανεπιστημίου Πελοποννήσου, του Οικονομικού Πανεπιστημίου Αθηνών, του Quinlan School of Business του Loyola University Chicago, του Toronto Metropolitan University, της Andersen Greece, των Εκδόσεων Τζιόλα και των Εκδόσεων Κριτική.

